Къалэр щэнхабзэ дауэдапщэхэмкIэ гъэнщIат
«Щэнхабзэм и щэбэт» Урысейпсо Iуэхур Къэбэрдей-Балъкъэрым екIуу щрагъэкIуэкIащ.
ФокIадэм и 11-м ди республикэм дауэдапщэ гъэщIэгъуэнхэр щызэхэтащ: Урысейм ис лъэпкъхэм я бзэхэмкIэ усэ къеджащ, экскурсиехэр, цIыхубэ-художественнэ хьэпшыпхэм я гъэлъэгъуэныгъэхэр ящIащ.
Къэбэрдейр Урысейм зэрыгухьэрэ илъэс 400 зэрикъум и щIыхькIэ Налшык щыIэ утыкум «Бжьыхьэ макъамэхэр» фIэщыгъэм щIэт нэгузыужь концерт Музыкэ театрым и артист пажэхэм къыщызэрагъэпэщат. Я уэрэд, макъамэ дахэхэмкIэ къызэхуэсахэм я гукъыдэжыр къаIэтащ куэдым фIыуэ ялъэгъуа артистхэм.
«Сосрыкъуэ» зыгъэпсэхупIэм деж декоративнэ-прикладной гъуазджэмрэ лъэпкъ хьэпшыпхэмрэ я гъэлъэгъуэныгъэу къыщызэрагъэпэщар гъэщIэгъуэн хъуат. ЦIыхубэ IэщIагъэхэмкIэ IуэхущIапIэм и IэпщIэлъапщIэхэм я IэдакъэщIэкIхэм, лъэпкъ шхыныгъуэхэм еплъыну IэмалыфI яIащ абы кърихьэлIахэм.
ЦIыхубэ IэщIагъэхэмкIэ IуэхущIапIэм и унафэщI Урыс Аслъэн жиIащ мыпхуэдэ жармыкIэ ящIыну куэд щIауэ мурад зэраIэр. Иджырейр «Визит Кавказ» компанием и фIыгъэкIэ зрагъэхъулIэфащ. А IуэхущIапIэм и лIыкIуэхэм зэрыжаIамкIэ, ди щIыналъэм къеблагъэхэм Кавказ Ищхъэрэр фIы и лъэныкъуэкIэ ирагъэцIыхун, абы драгъэхьэхын папщIэ яхузэфIэкI къагъанэркъым.
«Сосрыкъуэ» шхапIэм деж тхьэмахуэм нэблэгъауэ щекIуэкI жармыкIэм цIыхухэр яфIэфIу къокIуалIэ, щощахуэ. Нэхъыбэу щIэупщIэ яIэщ республикэм и дамыгъэр зытет хьэпшып цIыкIуфэкIухэм.
- Апхуэдэщ, псалъэм папщIэ, Шурдым Заур малъхъэдисым кIэрыгъэубыдауэ ищIа сурэт цIыкIухэр, Тхьэзэплъыж Руслан и IэдакъэщIэкIхэр, Чомаевэ Иринэ упщIэм къыхищIыкIа хьэпшыпхэр. Ди IуэхущIапIэм и IэщIагъэлIхэм адыгэ кхъуей зралъхьэ ашык цIыкIухэр, цIыхухэм яфIэгъэщIэгъуэн нэгъуэщI куэди ящI. ФIыщIэ ин хуэсщIыну сыхуейщ «Визит Кавказ» IуэхущIапIэм, абыхэм и фIыгъэкIэ ди лэжьыгъэр нэхъыбэм ялъагъуну Iэмал дгъуэтащ, - жиIащ Урысым.
КъБР-м и Лъэпкъ музейм къэпсэлъэныгъэ купщIафIэхэр щрагъэкIуэкIащ, абы кърихьэлIахэр «Бжьыхьэ 20.21» выставкэм ирагъэплъащ. Музейм и пэшхэм сурэт, графикэ, скульптурэ, керамикэм, пхъэм, къамылым, упщIэм къыхэщIыкIа хьэпшып гъэщIэгъуэн куэдым ущрихьэлIэрт.
СурэтыщI гъуазджэхэмкIэ музейм, Ткаченкэ Андрей и цIэр зезыхьэм «ЛIэщIыгъуэм и щыхьэтхэр» и фIэщыгъэу къыщызэIуаха гъэлъэгъуэныгъэм цIыхухэр ирагъэблэгъащ. Абы утыку къыщрахьащ классикэ школым и сурэтыщI нэхъ Iэзэу къалъытэ, КъБР-м гъуазджэхэмкIэ щIыхь зиIэ и лэжьакIуэ Плотников Василий (1928 - 2020 гъ.), КъБР-м и цIыхубэ сурэтыщI Кочергин Владимир (1940 - 2018 гъ.), сурэтыщI Iэзэ Наседкин Игорь (1935 - 2014 гъ.) сымэ я IэдакъэщIэкIхэр.
КъищынэмыщIауэ, сыхьэт 11:00-м, #культурнаясуббота# #культурадляшкольников# хэштэгхэм щIэту, социальнэ сетхэм эфир занщIэхэр щащIри, Урысей Федерацэм ис лъэпкъхэм я бзэкIэ усэхэм къеджащ.
Апхуэдэу, Мэлбахъуэ Тимборэ и цIэр зезыхьэ Лъэпкъ библиотекэм «Лъэпкъ усыгъэхэмкIэ мамырыгъэмрэ зэгурыIуэныгъэмрэ хуэкIуэн» Iуэху дахэ щызэхэтащ. Библиотекэм социальнэ сетхэм щиIэ напэкIуэцIхэм эфир занщIэкIэ къыщыпсэлъащ ди республикэм ис лъэпкъхэм я лIыкIуэхэр. Ахэр къеджащ урыс, адыгэ, балъкъэр, ингуш, ермэлы, абазэ, нэгъуэщI лъэпкъхэм къыхэкIа усакIуэхэм я IэдакъэщIэкIхэм.
Мы Iуэхум хэтащ Къэбэрдей-Балъкъэрым и муниципальнэ щIыналъэхэм, къалэ округхэм я щэнхабзэ IуэхущIапIэ псори.
Дауэдапщэхэр Роспотребнадзорым игъэува хабзэхэм тету екIуэкIащ.
Сурэтхэр Къарей Элинэ трихащ.
ЩОМАХУЭ Залинэ.
